# Алфред дьо Вини

### от Уикипедия, свободната енциклопедия

Алфред дьо Вини френски писател
Роден: | 27 март 1797 Лош, Франция
Починал: | 17 септември 1863 Париж, Франция

Алфред Виктор дьо Вини (Alfred Victor de Vigny) е френски поет, драматург и романист, един от водещите представители на романтизма.

## [редактиране] Биография

Алфред дьо Вини е роден в Лош в благородническо семейство. Баща му е възрастен ветеран от Седемгодишната война. Майка му, с двадесет години по-млада, поема грижата за възпитанието му, вдъхновена от книгите на Жан-Жак Русо. Както повечето аристократични фамилии, след Френската революция семейството на Алфред дьо Вини се намира в затруднено материално положение, което се подобрява по време на Реставрацията след 1815.

Привличан от литературата и добре запознат с френската история и Библията, Алфред дьо Вини започва да пише поезия. Първото му стихотворение е публикувано през 1820, през 1824 издава амбициозната поема „Eloa“, а през 1826 - стихосбирката „Poèmes antiques et modernes“. Няколко месеца по-късно той публикува историческия роман „Cinq-Mars“. С успеха на последните две книги дьо Вини се очертава като изгряващата звезда на зараждащото се романтическо движение, въпреки че скоро тази роля е заета от неговия близък приятел Виктор Юго.

През 1827 Алфред дьо Вини работи, заедно с Емил Дешан, върху превода на „Ромео и Жулиета“ от Уилям Шекспир. Все по-близък до политическия либерализъм, той посреща със задоволство Юлската революция през 1830 и отстраняването на Шарл X.

През 1831 дьо Вини представя първата си оригинална пиеса, „La Maréchale d'Ancre“, историческа драма за събитията, довели до възканчването на трона на Луи XIII. Чест посетител на театъра, той се запознава с известната актриса Мари Дорвал, негова любовница до 1838. Съпругата на дьо Вини, англичанката Лидия Бънбъри, се превръща в почти пълен инвалид и така и не се научава да говори добре френски. Те нямат деца, а той остава разочарован, когато повторен брак на нейния баща ги лишава от очаквано наследство.

През 1835 Алфред дьо Вини завършва драмата „Chatterton“ по живота на Томас Чатъртън, в която Мари Дорвал играе главната роля. Пиесата е смятана за една от най-добрите френски романтични драми и се поставя редовно и до днес. Същият сюжет вдъхновява и една от трите части на философския роман „Stello“ (1832).

След смъртта на майка си през 1838, Алфред дьо Вини наследява имението Мен Жиро край Ангулем, където се оттегля в края на живота си. В последните си години той спира да публикува, но продължава да пише. Неговият „Journal“ е смятан от изследователите за значително литературно произведение сам по себе си.

## [редактиране] Източници

- „Alfred de Vigny“, статия в Уикипедия на английски [14 февруари 2006]

Взето от „http://bg.wikipedia.org../../../%D0%B0/%D0%BB/%D1%84/%D0%90%D0%BB%D1%84%D1%80%D0%B5%D0%B4_%D0%B4%D1%8C%D0%BE_%D0%92%D0%B8%D0%BD%D0%B8_8e08.html“.

Категории: Френски поети | Френски драматурзи | Френски писатели

##### Views

- Статия
- Беседа
- Текуща версия

##### Търсене

##### На други езици

- Bosanski
- Deutsch
- English
- Español
- Eesti
- Français
- Hrvatski
- Italiano
- 日本語
- Nederlands
- Português
- Română
- Русский
- Українська